Heliza Helmi

Biografi

Dilahirkan pada 3 Februari 1986, beliau merupakan anak kepada seorang anggota polis, Helmi bin Haji Mohd Hasbi yang berasal dari Kuala Kangsar, Perak. Ibunya, Latifah binti Muhammad berasal dari negeri Terengganu. Berpewatakan pendiam namun petah apabila berkata-kata. Jadi, tidak hairanlah beliau terpilih untuk menyertai pertandingan pidato peringkat negeri dan kebangsaan walaupun hanya memegang peranan sebagai perserta simpanan.
Sifatnya yang mudah mesra menyebabkan beliau memiliki ramai sahabat handai. Beliau menjadikan persahabatan sebagai medium untuk berkongsi ilmu. Malahan beliau menjadikan pengalaman sebagai sumber ilmu yang bermanfaat untuk dikongsi bersama-sama kenalannya.
Kesungguhan Heliza dalam bidang pelajaran telah membawanya ke Universiti Malaysia Sabah, Kota Kinabalu, Sabah. Beliau mengambil Pendidikan (Sains, Biologi dan Kimia) sebagai jurusan beliau di universiti tersebut
dan beliau telah tamat menyambung pelajaran dan mendapat Ijazah Sarjana Muda pada tahun 2010. Heliza juga pernah mendapat anugerah dekan selepas beliau bergelar artis. Walaupun beliau amat sibuk dengan kerjayanya namun dengan kesibukan itu menambahkan motivasi beliau untuk mendapatkan kecemerlangan dalam pelajarannya.

Masalah Penglihatan

Di sebalik nama beliau yang sedang meningkat masyhur di serata negara, beliau juga mempunyai masalah kurang daya penglihatan yang menyebabkan beliau amat sukar untuk melihat dengan jelas tanpa menggunakan bantuan cermin mata. Sekiranya beliau membuat aktiviti tertentu seperti membuat persembahan nyanyian, beliau memakai kanta lekap.

Penglibatan dalam Akademi Fantasia

Heliza diterima masuk untuk Akademi Fantasia musim kelima dan beliau adalah salah seorang daripada enam belas calon pelajar yang terpilih untuk memasuki Akademi Fantasia setelah dipilih oleh pihak penerbitan.

Heliza mula menceburi bidang pengacaraan dan 'Talk'

Pada tahun 2011, Heliza mula menunjukkan rasa minatnya untuk menceburi bidang pengacaraan dan perkongsian motivasi kepada masyarakat, khususnya remaja. Beliau telah mendapat pensijilan dari Professional Learning Facilitator dan Certified Professional Image Consultant (CPIC)

Sanggup mengambil risiko demi memperjuangkan Agama

Heliza merupakan salah satu penggiat seni yang kuat memperjuangkan isu ummah. Hal ini memberikan banyak inspirasi buat masyarakat. Semangatnya untuk memperjuangkan isu ummah ini semakin kuat setelah beliau pergi dan lihat sendiri keadaan di Gaza, Palestin pada tahun 2012. Walaupun pada mulanya keluarganya tidak membenarkan beliau pergi atas faktor keselamatan namun akhirnya dengan izin Allah beliau dapat pergi dengan keizinan keluarga dan beliau dapat berkongsi isu ini kepada masyarakat. Lirik lagu "La Tahzan" di inspirasikan hasil daripada pengalaman beliau menjejakkan kaki di sana pada pertama kalinya.
Beliau merupakan duta Aman Palestin dan beliau juga aktif mengikuti NGO yang lain seperti Muslim Care, MAPIM dan banyak lagi. Selain dari isu Gaza, beliau juga sedang memperjuangkan isu Syria yang kebanyakkan masyarakat Malaysia tidak berapa tahu berkenaan dengannya. Beliau telah pergi ke Syria sebanyak tiga kali. 
Heliza juga peka dengan isu Sabah di mana kebanyakkan masyarakat pedalaman di Sabah memerlukan bantuan dari segi bimbingan ajaran Agama yang benar.